b'\n_START_ARTICLE_\nBennett Reisebureau\n_START_PARAGRAPH_\nBennett Reisebureau A/S var et norsk reisebyr\xc3\xa5. Det ble etablert i 1850 og regnes som landets eldste reisebyr\xc3\xa5kjede. I 1995 ble selskapet kj\xc3\xb8pt av den britiske konsernet Hogg Robinson Group plc. (HRG). HRGs nettverk spenner over nesten 120 land.   _NEWLINE_Det var briten Thomas Bennett som startet selskapet. Han kom til Norge i 1848, 34 \xc3\xa5r gammel. Han hadde stor virketrang, noe som s\xc3\xa6rlig gav seg utslag innen transportbransjen. Blant annet reformerte han drosjen\xc3\xa6ringen i byen, da han importerte diligenser fra England og etablerte ruter mellom hovedstaden og Drammen, Eidsvoll og Fredrikstad. Som sekret\xc3\xa6r for den britiske konsulen fikk han i oppgave \xc3\xa5 r\xc3\xa5dgi og assistere briter som kom p\xc3\xa5 reise til Norge. Denne virksomheten blei etter hvert s\xc3\xa5 omfattende at Bennett gjorde den til fulltidssyssel._NEWLINE_Han kj\xc3\xb8pte Store Strandgade 17 (n\xc3\xa5 Fred. Olsens gate) og etablerte seg der. Fra 1850 regner en s\xc3\xa5 at driften var etablert forretningsmessig, og dette omtales som starten p\xc3\xa5 norsk turistn\xc3\xa6ring. Fra Bennett gikk det diligenser og karjoler utover i landet. I butikken kunne en kj\xc3\xb8pe all n\xc3\xb8dvendig utrustning og f\xc3\xa5 gode r\xc3\xa5d. Firmaet fikk et godt rykte, og Bennett i Store Strandgade nevnes i Jules Vernes roman Lotteribilletten (1886)._NEWLINE_Etter som reising blei en mer og mer vanlig, \xc3\xb8kte aktiviteten, og Bennett ble den typen reisebyr\xc3\xa5 vi kjenner i dag \xe2\x80\x93 med hovedaktivitet som reiser\xc3\xa5dgiver og billettformidler. De inngikk samarbeid med andre byr\xc3\xa5er og etablerte filialer, slik at Bennett-kjeden i 1990 bestod av 44 fullservice reisebyr\xc3\xa5er og dessuten hadde kontorer i Danmark, Frankrike, USA og Japan. Kjeden hadde da en markedsandel i Norge p\xc3\xa5 25 prosent. De konsentrerte seg s\xc3\xa6rlig om forretningsreiser, et segment som utgjorde 80 prosent av omsetningen._NEWLINE_Eierskapet til Bennett Reisebureau AS ble etter hvert knyttet til andre akt\xc3\xb8rer i norsk reiseliv. De to rederiene Bergenske Dampskibsselskab og Nordenfjeldske Dampskibsselskab hadde s\xc3\xa5ledes sammen aksjemajoriteten p\xc3\xa5 begynnelsen av 1980-tallet. SAS var ogs\xc3\xa5 en stor eier. I 1984 solgte BDS og NFDS sine aksjer til det amerikansk-eide Bermuda-registrerte rederiet Royal Viking Line. Det utenlandske eierskapet varte imidlertid bare en dr\xc3\xb8y m\xc3\xa5ned, ettersom Knut Utstein Klosters selskap Norwegian Caribbean Lines like etter kj\xc3\xb8pte RVL. Bennett-aksjene ble da plassert i Klosters selskap Vard. To \xc3\xa5r seinere ble de solgt til A/S Kosmos, som i 1988 solgte majoritetsposten til den svenske Wallenberg-gruppa (Stockholm-Saltsj\xc3\xb6n AB)._NEWLINE_Senere ble Bennett Travel Group (BTG) en periode eid av Volvo. I 1995 ble selskapet solgt til det britiske konsernet Hogg Robinson Group plc.  Ltd, HRG var den st\xc3\xb8rste eieren i reisebyr\xc3\xa5alliansen Business Travel International (BTI ble opprettet i 1990). Etter oppkj\xc3\xb8pet fikk Bennett-kjeden navnet Bennett BTI Nordic. I 2003 endredes navnet til BTI Nordic. I 2006 skilte BTI og HRG lag og kjeden fikk navnet HRG Nordic AS. HRG Nordic AS er siden den gangen en del av den internasjonale virksomheten til HRG. Forretningsreiser utgj\xc3\xb8r kjernevirksomheten. HRG Nordic AS har i dag 31 reisebyr\xc3\xa5er i Norge, hvorav 23 er franchiser. De har en egen avdeling for konferanser og arrangementer HRG Nordic Events  & Meetings Management, og selger feriereiser gjennom merkevaren Bennett Ferie.'